แนะเก็งกำไรกองทุนทอง บล.ฟิลลิปเชื่อจะเด้งกลับ
บล.ฟิลลิป เชียร์เก็งกำไรกองทุนทองระยะสั้น ลุ้นเด้งกลับ เตือนหลุด 1,500 เหรียญสหรัฐ ตัดใจขาย
11 เม.ย. 2556

บล.ฟิลลิป เชียร์เก็งกำไรกองทุนทองระยะสั้น ลุ้นเด้งกลับ เตือนหลุด 1,500 เหรียญสหรัฐ ตัดใจขาย
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) แนะนำให้เก็งกำไรระยะสั้นในกองทุนทองคำ เพราะคาดว่าระยะสั้นราคาทองคำมีโอกาสดีดกลับ หลังจากลงมาทดสอบแนวรับสำคัญ
“ราคาทองคำมีแนวรับอยู่ที่ 1,520-1,530 เหรียญสหรัฐ/ออนซ์ แต่มีจุดตัดขาดทุนหากราคาทองคำปรับตัวหลุด 1,500 เหรียญสหรัฐ/ออนซ์ โดยกองทุนที่แนะนำยังคงเป็นกองทุนเปิดเค โกลด์ (KGOLD) และกองทุนเปิดธนชาตทองคำแท่งH (TGoldBullionH)” นายสานุพงศ์ กล่าว
พร้อมกันนี้ นายสานุพงศ์ ยังกล่าวถึงตลาดทองคำในสัปดาห์ที่ผ่านมาว่า ยังคงโดนแรงขายอย่างหนัก โดยล่าสุดกองทุน SPDR ยังขายทองคำออกมาอย่างต่อเนื่องจนปริมาณการถือครองทองคำลดลงเหลือเพียง 1,205.31 ตัน จากสัปดาห์ก่อนหน้าที่ถือทองคำไว้ 1,221.26 ตัน จึงกดดันราคามาที่ 1,581.50 เหรียญสหรัฐ/ออนซ์ 
ในขณะที่ราคาสินทรัพย์เสี่ยงยังมีแนวโน้มผันผวนต่อไป โดยเฉพาะหุ้นไทย ซึ่งในช่วงที่ผ่านมาเข้าสู่ช่วงปรับฐานอีกครั้ง แต่มองระยะยาวการลงทุนหุ้นไทยยังน่าสนใจ และเป็นจังหวะที่ดีสำหรับนักลงทุนในการเก็บสะสมกองทุนรวมหุ้นระยะยาว (LTF) กองทุนรวมเพื่อการเลี้ยงชีพ (RMF) และกองทุนหุ้นไทย